Κοτόπουλο με κάρι και γάλα καρύδας
Εξωτικό φαγητό θα βγάλει η κατσαρόλα, εύκολο όμως για να μην χάσουμε κι όλη μας τη μέρα.
1 κιλό φιλέτο κοτόπουλου από στήθος ή μπούτι, κομμένο σε κύβους περίπου 3 - 4 εκ., 1 ξερό μέτριο κρεμμύδι, κομμένο σε λεπτές φέτες, 2 σκελίδες σκόρδου, ψιλοκομμένες, 1 μεγάλη στρογγυλή πράσινη πιπεριά, σε μπαστουνάκια, 1 πιπεριά Φλωρίνης, κομμένη σε λεπτά μπαστουνάκια, 1 μικρή πιπεριά τσίλι*, ψιλοκομμένη, 1 κουτ. σούπας φρέσκο τζίντζερ, τριμμένο, ή 1 κουτ. γλυκού τζίντζερ ξερό, τριμμένο, 1 κουτ. σούπας κάρι (ινδικό μείγμα μπαχαρικών που βρίσκουμε σε μορφή σκόνης σε όλα τα σούπερ μάρκετ και στα μπαχαράδικα), 1 κουτ. γλυκού κύμινο, σε σκόνη, 1/3 κουτ. γλυκού γαρίφαλο, σε σκόνη, 1 μικρό ξυλάκι κανέλας, 1/2 κουτ. γλυκού σπόροι καρδάμωμου, καλά κοπανισμένοι (λέγεται και κακουλέ. Σε όλα τα μπαχαράδικα αλλά και σε μεγάλα σούπερ μάρκετ), 2 κουτ. σούπας ντοματοπελτές, τα φύλλα από 4 - 5 κλωνάρια φρέσκο κόλιανδρο, ψιλοκομμένα (αν δεν βρούμε ή δεν μας αρέσει, βάζουμε μαϊντανό), 1 κουτ. σούπας φύλλα δυόσμου, ψιλοκομμένα, 1 κουτ. σούπας φύλλα βασιλικού, ψιλοκομμένα, 100 ml γάλα καρύδας (σε κονσέρβες σε μεγάλα σούπερ μάρκετ, στα ράφια με έθνικ προϊόντα και σε καταστήματα με τρόφιμα Απω Ανατολής), το ξύσμα και ο χυμός από 1 λάιμ (μοσχολέμονο) ή από 1 μικρό ακέρωτο λεμόνι, 80 ml ελαιόλαδο, αλάτι, φρεσκοτριμμένο πιπέρι
Για το κοτόπουλο με κάρι και γάλα καρύδας ξεκινάμε και σε μια φαρδιά κατσαρόλα (προτιμότερο αντικολλητική) ζεσταίνουμε το λάδι σε δυνατή φωτιά και σοτάρουμε το κοτόπουλο για περίπου 3 - 4 λεπτά, μέχρι να ροδίσει από όλες τις πλευρές.Το βγάζουμε με τρυπητή κουτάλα και το αφήνουμε στην άκρη.Στην ίδια κατσαρόλα και στο ίδιο λάδι ρίχνουμε το κρεμμύδι, το σκόρδο, όλες τις πιπεριές, το τζίντζερ, τα μπαχαρικά και τον πελτέ και τα σοτάρουμε για 4 - 5 λεπτά, ανακατεύοντας με ξύλινη κουτάλα.Προσθέτουμε το κοτόπουλο, περιχύνουμε με το χυμό λάιμ και νερό τόσο ώστε να καλύπτει κατά το ήμισυ το κοτόπουλο.Αλατοπιπερώνουμε, χαμηλώνουμε τη φωτιά και σιγομαγειρεύουμε για 8 λεπτά (ή 5΄ αν έχουμε βάλει στήθος), μέχρι να μαλακώσει το κοτόπουλο.Ρίχνουμε το γάλα καρύδας, το ξύσμα, τον κόλιανδρο, το δυόσμο και το βασιλικό, ανακατεύουμε απαλά και δυναμώνουμε τη φωτιά.Μαγειρεύουμε για άλλα 4 - 5 λεπτά, μέχρι να δέσει η σάλτσα.Αποσύρουμε από τη φωτιά, αφαιρούμε το ξύλο κανέλας και σερβίρουμε.Αν η σάλτσα είναι αραιή, βγάζουμε το κοτόπουλο και τη βράζουμε να δέσει.Συνοδεύουμε με αφράτο πιλάφι.Ωραία ιδέα για το σερβίρισμα είναι να φορμάρουμε το ρύζι σε φόρμα του κέικ και να βάλουμε το κοτόπουλο με τη σάλτσα στο κέντρο.
Γάλα Καρύδας,Κοτόπουλο